杜十歸自海堧別業說夜行一段事令予與徐十長短調書之
作者：洪朋
朝代：宋

paragraphs: 建寧禪界清如水，杜陵獨夜荒村繞。
剎幡寂寂走前溪，素沙白水相蕩照。
只今欲渡叫漁舠，但聞春叢野狐嘷。
野狐鳴呼不足道，行路難行豺虎驕。
邂逅舟橫却無檝，向來藜杖撐白月。
可羨淵魚兩兩游，隨意溪毛短短出。
嗚呼此時勝事故不惡，杜陵歸來爲予說。